**Jonathan lo Calhòc - Tròç 7**

 L'unica responsa que pusqui te har, Jonathan, qu'es que n'èi jamei encontrat, sus un milion d'auchèths, un sol qu'estot semblable a tu. Per la màger part que progréssam tan lentament ! Que pàssam d'un monde dens un aut que li es quasi parièr, desbrombants suu pic d'on arríbam, chic soscadís de compréner de cap a on èm miats, manca víver lo moment present. As ideia deu nombre de vitas qu'avóssim de víver abans que de sospieitar que podossi avéder a har mélher que dens l'existéncia que minjar, o har la batsarra, o conquesir lo poder au despens de la comunautat ? Mila vitas, Jon, dètz mila ! E cent autas vitas arron abans que comencèssim de compréner qu'existís ua causa que se nòma perfeccion, e cent autas enqüèra entà adméter que la nòsta unica rason de víver qu'es de desgatjar aquera perfeccion e de la proclamar. Aquera règla qu'es tostemps bona per nosauts, bien segur, pr'amor ne causíssem lo monde seguent on viúram sonque pr'amor de las causas apresas dens lo monde d'ací. N'aprénem arren e lo monde seguent que serà similar, dab los medís pes mòrts a suslhuvar, los medís interdits a combàter...

 Que despleguèt las soas alas e se virèt de cap au vent.

 — Mes tu, Jon, que n'as tant aprés n'ua sola vita que n'as pas avut a viatjar au truvèrs de mila vitas abans d'aténher aquera.

 Ua estona mei tard, que s'airèt entà s'entrainar las barricas a facetas, en formacion, qu'èran d'ua execucion mauaisida pr'amor, durant ua part de la figura, Jonathan, lo cap en baish, que devè pensar a inversar la cavada de la soa ala e la tornar en armonia perfèita dab la deu son monitor.

 — Ensajam un còp de mei, ce disèva Sullivan, inlassable. Ensajam enqüèra.

 Puish finalament : « Bien ! »

 E que passèren aus virolets a l'envèrs.

Un ser que los calhòcs qui n'èran pas de vòu de neit se tinèvan assemblats suu sable, meditants, Jonathan que's prenot coratge e s'avancèt de cap a l'Ancian deus calhòcs qui, ce disèvan, devè bienlèu dishar lo son monde.

 — Chiang...ce marmusava un chic nerviosament.

 Lo vielh calhòc que l'espièt dab bontat.

 — Òc mon hilh ?

 En lòc d'aflaquir l'Ancian, l'atge qu'avè creishut lo son poder ; que podè, en vòu, susclassar tots los auts calhòcs de la comunautat e qu'avè gahat la perfèita mestresa de maines on los auts ne gausavan s'aventurar sonqu'a petits pas.

 — Chiang, n'es pas vrai qu'aqueth monde es desparièr au Paradís ?

 La lua qu'esclairava lo sorríser de l'Ancian.

 — Ah ! Qu'as descobèrt aquò solet, Jonathan lo Calhòc ?

 — Qu'ac crei, mes lavetz qué ? On vam ? Existi aqueth lòc que nòmam lo Paradís ?

 — Non, Jon, n'existi briga tau lòc. Lo Paradís n'es pas un espaci e n'es pas tanpauc ua durada de temps. Lo Paradís, qu'es simplement d'estar sii medís perfèit.

 Que damorèt ua estona silenciós e qu'ajustèt :

 — Qu'ès, n'es pas vrai, un auchèth hòrt rapide ?

 — Qu'...aimi la velocitat, barbolhava Jonathan, esmudit mes fièr que l'Ancian l'agi arremarcat.

 — Sii convençut, Jonathan, que començaràs a tocar au Paradís suu pic on pervineràs a la velocitat absoluda. E aquò ne vòu pas díser au moment on voleràs a quinze cents kilomètres per òra o a quinze cents mila kilomètres per òra o medís a la velocitat de la lutz. Pr'amor tot nombre que limita e la perfeccion n'a pas bòrnas. La velocitat absoluda, mon hilh, qu'es l'omnipreséncia.